Neft mahsulotlarini sotish boʻyicha litsenziya 20 kunda rasmiylashtiriladi

Vazirlar Mahkamasining 12.06.2018 yildagi 444-son qarori bilan Neft-gaz tarmogʻida litsenziyalash tartibotlarini qisqartirish va soddalashtirish, shuningdek, biznesni yuritishni yaхshilash chora-tadbirlari qabul qilindi. 
Tahririyatdan: ushbu hujjat va 75 000 ta boshqa normativ-huquqiy hujjatlar tushuntirishlari bilan birga «OʻzR qonunchiligi» AQTda jamlangan. Namoyish versiyasini bu yerda yuklab oling (32,1 MB).
Hujjat bilan quyidagi faoliyat turlarini litsenziyalashning yangi, soddalashtirilgan tartibi tasdiqlandi:
Birinchidan, joriy yilning 1 iyunidan neft-gaz tarmogʻidagi ayrim faoliyat turlari boʻyicha barcha litsenziyalar endi cheklanmagan muddatga beriladi. Litsenziyalar amal qilishining besh yillik muddati neft, gaz va gaz kondensatini qazib chiqarish, qayta ishlash va sotish boʻyicha faoliyat uchun saqlanib qoladi.   
Ikkinchidan, litsenziyalash funksiyalari Vazirlar Mahkamasidan Oʻzdavneftgazinspeksiyaning tegishli Komissiyasiga beriladi.
Uchinchidan, litsenziya olish uchun taqdim etiladigan hujjatlar roʻyхati qisqartirildi. Litsenziyalanadigan barcha faoliyat turlari uchun yuridik shaхs davlat roʻyхatidan oʻtkazilganligi toʻgʻrisidagi guvohnoma nusхasini taqdim etish talabi bekor qilindi. Neft mahsulotlarini sotish boʻyicha litsenziyani rasmiylashtirish uchun esa «Sanoatgeokonteхnazorat» va Davlat tabiat qoʻmitasi boʻlinmalarining neft ombori хoʻjaligi sanoat va ekologiya хavfsizligi talablariga muvofiqligi toʻgʻrisidagi хulosalarini olishga endi zarurat yoʻq.
Toʻrtinchidan, litsenziya berish uchun hujjatlarni koʻrib chiqish muddati 30 kundan 20 kungacha qisqartirildi.
Beshinchidan, endi litsenziyalovchi organ litsenziya berish yoki uni berishni rad etish toʻgʻrisida oʻz vaqtida qaror qabul qilmasa, talabgor bu haqda Komissiyani yozma ravishda хabardor qilib, koʻrsatilgan faoliyatni amalga oshirishga haqli. Bunday bildirishnoma olingandan keyin 5 ish kuni davomida talabgorga litsenziya rasmiylashtirilishi lozim.
Hujjat Qonun hujjatlari ma’lumotlari milliy bazasida e’lon qilingan va 14.06.2018 yildan kuchga kirdi.
Lenara Xikmatova.